Сыту пIэрэ япэ игъэщыпхъэр?
Кавказ Ищхъэрэм школыщIэу 114-рэ щыухуэн, нэхъыбэж щызэгъэпэщыжын хуейщ. ИтIанэщ ныбжьыщIэхэр зэблэкIыурэ еджэнымкIэ щигъуэтынур. Ар Владикавказ щыжиIащ Премьер-министр Медведев Дмитрий.
ЩIыналъэм щыIэ гугъуехьхэм ящыщ зыщ сабийхэр зэблэкIыгъуитIкIэ, уеблэмэ зэблэкIыгъуищкIэ (сменэ) щеджэ школхэр зэрыщымымащIэр. Кавказ Ищхъэрэм щопсэу къэралым и школакIуэхэм я Iыхьэ пщIанэр. Ар цIыху мелуан 1,2-рэ мэхъу. 2020 гъэм ирихьэлIэу а бжыгъэм зиIэтынущ зы мелуанрэ мин 33-м нэсу.
ЩIыналъэм щолажьэ курыт еджапIэ 3260-рэ. «Ди жагъуэ зэрыхъунщи, абыхэм зэуэ зрашэлIэфыркъым еджакIуэ псори», — къыхигъэщхьэхукIащ Медведев Дмитрий. — БлэкIа гъэ еджэгъуэм сменищкIэ лэжьащ школ 61-рэ. А псори Ингушымрэ Шэшэнымрэ щыIэщ. Мы Iуэхур зэфIэхыным Кавказ Ищхъэрэм яужь щихьащ 2014 гъэм. Абы школ 60-м щIигъу щаухуакIэщ. «Мы гъэм еджапIэщIэхэр щIыналъэм щыухуэным сом мелардитхум щIигъу хухахынущ федеральнэ бюджетым къыхэкIыу», — ягу къигъэкIыжащ Медведевым. Абы и фIыгъэкIэ тIысыпIэ мин 14,5-рэ къыкъуэкIынущ, арщхьэкIэ зыхуейр мин 57-рэ мэхъу. «ШколыщIэу 114-рэ яухуэн, нэхъыбэж екIуу зэрагъэпэщыжын хуейщ», — аргуэру жиIащ Медведевым.
ЗэIущIэм къыщаIэтащ щIыналъэхэм школ автобусыщIэхэр къыхуащэхунымкIэ правительствэм дяпэкIэ иIэ мурадхэм теухуа Iуэхури.
«А программэм мы гъэми къыкIэлъыкIуэ илъэсхэми делэжьынущ, — жиIащ Медведевым. — Мылъкуу хуэдутIыпщынур зыхуэдизыр щытыкIэм къигъэлъэгъуэнущ. АрщхьэкIэ си гугъэщ ар илъэс къэс сом мелард 1,5 — 2-м нэхърэ нэхъ мащIэ мыхъуну».
Къызэхуэсахэр щIэупщIащ улахуэр упсэун папщIэ нэхъ мащIэ дыдэу узыхуейм щынагъэсыну зэманми. Медведе- вым къигъэгугъащ: илъэситI дэкIмэ, а бжыгъитIри зэхуэкIуэнущ, а Iуэхуми сом мелард 50-м нэблагъэ текIуэдэнущ. «Ди къэралым ар и къару дэхуэнущ икIи абы псэуныгъэ и лъэ-ныкъуэкIэ мыхьэнэшхуэ иIэ-нущ, — къыхигъэщхьэхукIащ премьерым . — Дэ апхуэдэ къалэн ди пщэ дэтлъхьэжащ икIи ар зэрызэфIэдгъэкIынум шэч къытевмыхьэ. Дэ дыхуейкъым цIыхухэр тхузэфIэмыкIынухэмкIэ къэдгъэгугъэну».
КУЗЬМИН Владимир.
«Российская газета»
